לאחר השלושער האדיר שלו במשחק הקודם, ערן זהבי לא הצליח לשחזר את היכולת היום (שבת). החלוץ הישראלי וקבוצתו גוואנגז’ו ר.פ נכנעו 2:0 לשנגחאי סיפג, זאת במסגרת המחזור השמיני של הליגה הסינית.
אין יותר מדי מה לספר על המחצית הראשונה, שהתאפיינה בעיקר במשחק לא מדויק מצידן של שתי הקבוצות, שהתקשו לאיים על השער והתעסקו בעיקר בגישושים במרכז המגרש. למרות המשחק החלש, החלוץ הישראלי היה אחראי להזדמנות הטובה ביותר של האורחת ב-45 הדקות הראשונות, לאחר שבעיטה שלו בתום מהלך אישי מבריק הסתיימה סנטימטרים מהמסגרת.
במחצית השנייה שנגחאי הייתה טובה הרבה יותר מזהבי וחבריו. המארחת אמנם לא הרשימה, אך הצליחה לנטרל באופן מוחלט את החלוץ, שהתקשה לאיים על השער וראה את ז’אנג לונג מעלה את האדומים ליתרון אחרי טעות קשה בהגנה (60). 14 דקות לאחר מכן, קיבלנו טעימה קטנה מכישוריו של הולק. הברזילאי של זניט ופורטו לשעבר כבר שער נפלא שהעלה את המארחת ל-0:2 ובעצם חרץ את גורל ההתמודדות.
גוואנגז’ו ר.פ צריכה להיות מודאגת בעיקר מהיכולת הירודה שהציגה, בעקבותיה עשויה לאבד את המקום השמיני. שנגחאי מנגד, ממשיכה לרוץ חזק בצמרת והיא ניצבת במקום השני.
בדקה ה-13, שנגחאי איימה לראשונה על השער: הולק ניסה את מזלו בכדור חופשי על סף הרחבה, אך הכדור של הברזילאי חלף מחוץ למסגרת.
בדקה ה-16, ערן זהבי הצליח להשתחרר מהגנת המארחת: החלוץ הישראלי ברח להגנה, ניער מעליו שני שחקנים בצורה נפלאה ובעט כדור שלא היה רחוק מלחדור פנימה. החלוץ נכנס לעניינים.
בדקה ה-34, המארחת שוב הייתה קרובה: אלקסון השתחרר ובעט מ-20 מטרים כדור חזק שיצא החוצה.
בדקה ה-47, שנגחאי הגיעה להזדמנות הטובה ביותר במשחק: שוערה של גוואנגז’ו יצא רע לכדור, ז’אנג, מגן המארחת, החטיא בצורה מזעזעת מקרוב.
בדקה ה-55, זהבי ניסה שוב: כדור שנהדף מהגנת המארחת הגיע לחלוץ הישראלי, שבעט מהאוויר החוצה.
בדקה ה-60, שנגחאי עלתה ל-0:1: טעות קשה של הגנת האורחת. כדור קרן פגש ראש של שחקן גוואנגז’ו, שנגח וסחט הצלה מהשוער, אך על הריבאונד היה ז’אנג לונג שנגח מקרוב לרשת.
בדקה ה-74, שנגחאי עלתה ל-0:2: איזה שער נפלא של הולק! הברזילאי התקדם באין מפריע ממרכז המגרש ושלח כדור שטוח ומדויק שנעצר רק בפינה הרחוקה של שוער גוואנגז’ו, שנותר חסר אונים.
בדקה ה-83, המארחת כמעט כבשה את השלישי: אוסקר קיבל את הכדור ברחבה, היתל בשחקן הגנה אחד אך סחט הצלה יפה משוער גוואנגז’ו.
בדקה 90, מוסא דמבלה הסתובב ובעט מצוין מהאוויר מחוץ לרחבה כדור שנהדף על ידי שוער המארחת.